A Tanács határozata
(1999. május 20.)
az Európai Közösséget létrehozó szerződés és az Európai Unióról szóló szerződés vonatkozó rendelkezéseinek megfelelően a schengeni vívmányokat alkotó valamennyi rendelkezés, illetve határozat jogalapjának megállapítása céljából a schengeni vívmányok meghatározásáról
(1999/435/EK)
AZ EURÓPAI UNIÓ TANÁCSA,
Az Európai Unióról szóló szerződéshez és az Európai Közösséget létrehozó szerződéshez csatolt, a schengeni vívmányoknak az Európai Unió keretébe történő beillesztéséről szóló jegyzőkönyv (a továbbiakban "Schengeni Jegyzőkönyv"), 2. cikke (1) bekezdésének második albekezdésében foglalt első mondata alapján eljárva,
(1) mivel szükséges a schengeni vívmányok meghatározása annak érdekében, hogy a Tanács a Szerződések vonatkozó rendelkezéseinek megfelelően megállapíthassa a schengeni vívmányok valamennyi rendelkezésének jogalapját;
(2) mivel a jogalapok meghatározása csak az olyan, a schengeni vívmányokat alkotó kötelező rendelkezések és határozatok tekintetében szükséges, amelyek még hatályosak;
(3) mivel ezért a Tanácsnak meg kell állapítania, hogy a schengeni vívmányokat alkotó rendelkezések és határozatok közül melyekre nézve nem szükséges a Szerződések vonatkozó rendelkezéseinek megfelelően jogalap megállapítása;
(4) mivel az a következtetés, hogy a schengeni vívmányok egyes rendelkezései esetében nem szükséges vagy nem célszerű a Tanács részéről a Szerződések vonatkozó rendelkezéseinek megfelelően jogalap megállapítása, az alábbiakkal indokolható:
a) A rendelkezés jogilag nem kötelező erejű, és a Tanács ilyen rendelkezést csak egy olyan okmány alapján fogadhat el, amelyben nem utalnak a Szerződések egyikében található jogalapra;
b) Az idő múlása, illetve az események a rendelkezést okafogyottá tették;
c) A rendelkezés olyan intézményi szabályokra vonatkozik, amelyeket úgy kell tekinteni, hogy azokat az Európai Unió eljárásai felváltották;
d) A rendelkezés tartalmát az Európai Közösség vagy az Európai Unió egy már létező jogszabálya, vagy egy, az összes tagállam által elfogadott jogi aktus tartalmazza, és azért az okafogyottá vált;
e) A rendelkezést okafogyottá tette az Izlandi Köztársasággal és a Norvég Királysággal a Schengeni Jegyzőkönyv 6. cikke szerint kötendő megállapodás;
f) A rendelkezés egy olyan területet szabályoz, amelyre sem a Közösség tevékenysége, sem pedig az Európai Unió célkitűzései nem terjednek ki és így egy olyan területet érint, amellyel kapcsolatban a tagállamok továbbra is szabadon rendelkezhetnek. Ide tartoznak azok a rendelkezések, amelyek csak az érintett tagállamok pénzügyi követeléseinek, vagy a tagállamok közötti pénzügyi követelések kiszámításának céljából bírhatnak jelentőséggel;
(5) még abban az esetben is, amikor ilyen okból nem szükséges vagy nem célszerű, hogy a Tanács a schengeni vívmányok bizonyos rendelkezéseinek jogalapját megállapítsa, ez nem eredményezi azt, hogy ezek a rendelkezések nem létezőek, vagy nem érvényesek; a még mindig hatályos és az ilyen rendelkezések alapján elfogadott normák joghatályát ez nem érinti;
(6) Dánia jogait és kötelezettségeit a schengeni vívmányokat az Európai Unió keretébe beillesztő jegyzőkönyv 3. cikke, valamint a Dánia helyzetéről szóló jegyzőkönyv 1-5. cikke szabályozza,
A KÖVETKEZŐKÉPPEN HATÁROZOTT:
1. cikk
(1) A schengeni vívmányokat az Európai Unió keretébe beillesztő jegyzőkönyv melléklete szerint a schengeni vívmányok az e határozat A. mellékletében felsorolt összes jogi aktust magukban foglalják.
(2) Az (1) bekezdésben említett schengeni vívmányokat az Európai Közösségek Hivatalos Lapjában közzéteszik a 2. cikkben felsorolt rendelkezések és azon rendelkezések kivételével, amelyeket a Schengeni Végrehajtó Bizottság e határozat elfogadásának időpontjában "bizalmas"-nak minősít.
(3) A Tanács egyúttal fenntartja azt a jogot is, hogy a schengeni vívmányok más részeit is közzétegye egy későbbi időpontban a Hivatalos Lapban, különösen azokat a rendelkezéseket, amelyek közzététele közérdekből szükségesnek tűnik, vagy amelyeket a Tanács fontosnak tart a schengeni vívmányok értelmezése szempontjából.
2. cikk
A Schengeni Jegyzőkönyv 2. cikke (1) bekezdése, második albekezdésének második mondata alapján eljárva nem szükséges, hogy a Tanács a Szerződések vonatkozó rendelkezéseinek megfelelően jogalapot állapítson meg a schengeni vívmányok részét képező következő rendelkezésekre és határozatokra nézve:
a) a Schengeni Megállapodás végrehajtásáról szóló, a Belga Királyság, a Németországi Szövetségi Köztársaság, a Francia Köztársaság, a Luxemburgi Nagyhercegség és a Holland Királyság között 1990. június 19-én, Schengenben aláírt egyezmény rendelkezései és az ahhoz tartozó záróokmány és nyilatkozatok ("Schengeni Egyezmény"), amelyeket a B. melléklet 1. része sorol fel;
b) az Olasz Köztársasággal (Párizsban 1990. november 27-én), a Spanyol Királysággal és a Portugál Köztársasággal (Bonnban 1991. június 25-én), a Görög Köztársasággal (Madridban 1992. november 6-án), az Osztrák Köztársasággal (Brüsszelben 1995. április 28-án), valamint a Dán Királysággal, a Finn Köztársasággal és a Svéd Királysággal (Luxemburgban 1996. december 19-én) aláírt csatlakozási megállapodások, valamint a Schengeni Megállapodáshoz és a Schengeni Egyezményhez csatolt jegyzőkönyveik rendelkezései, amelyeket a B. melléklet 2. része sorol fel;
c) a Schengeni Egyezmény által létrehozott Végrehajtó Bizottság határozatai és nyilatkozatai, amelyeket a B. melléklet 3. része sorol fel;
d) a Központi Csoport határozatai, amelyek meghozatalára a Végrehajtó Bizottság hatalmazta fel a Csoportot, és amelyeket a B. melléklet 3. része sorol fel.
3. cikk
Ez a határozat azonnal hatályba lép.
A határozatot az Európai Közösségek Hivatalos Lapjában hirdetik ki.
Kelt Brüsszelben, 1999. május 20-án.